b'\n_START_ARTICLE_\nBilly Bell (hokejist)\n_START_SECTION_\nKariera\n_START_PARAGRAPH_\nBilly Bell se je rodil v kraju Lachine, Quebec, ki je dandanes predel mesta Montreal. Svojo \xc4\x8dlansko amatersko kariero je pre\xc5\xbeivel v lokalnih mo\xc5\xa1tvih Montreal Bell Telephone, Lachine Eagles, Montreal Baillargeon in Montreal Stars. V sezoni 1913/14 se je pridru\xc5\xbeil NHA ekipi Montreal Wanderers. Pri Wanderersih se ni obdr\xc5\xbeal dolgo, saj so ga hitro poslali na kaljenje v \xc4\x8dlansko amatersko mo\xc5\xa1tvo Montreal Hockey Club. V naslednji sezoni, 1914/15, je okrepil tedanjega velikana Ottawa Hockey Club. V kanadski prestolnici je ostal eno sezono in z ekipo po rednem delu zasedel prvo mesto ter nato v finalu premagal prav Wandererse, s 4\xe2\x80\x930 in 0\xe2\x80\x931. Ottawa se je nato kot prvak lige NHA za Stanleyjev pokal udarila s PCHA prvakom Vancouver Millionaires, a z 0\xe2\x80\x933 v zmagah gladko izgubila._NEWLINE_V sezoni 1915/16 se je Bell vrnil k Wanderersom in v mo\xc5\xa1tvu ostal tudi po ukinitvi lige NHA in ustanovitvi nove lige NHL decembra 1917. Januarja 1918 je po\xc5\xbear popolnoma uni\xc4\x8dil dvorano Montreal Arena, s \xc4\x8dimer so Wanderersi ostali brez svoje doma\xc4\x8de dvorane in v lu\xc4\x8di okoli\xc5\xa1\xc4\x8din prenehali z delovanjem. Igralci Wanderersov so se v ostala NHL mo\xc5\xa1tva prerazporedili preko razpr\xc5\xa1itvenega nabora in Bell je pristal pri Montreal Canadiensih._NEWLINE_Pri Canadiensih se ni naigral in je redko dobival prilo\xc5\xbenost, sezono 1919/20 je celo v celoti izpustil. V klubu so ga za zaklju\xc4\x8dek sezone 1921/22 posodili v Ottawo, kjer je dobil ve\xc4\x8djo minuta\xc5\xbeo in se na ledu izkazal z obrambnimi akcijami in naleti na nasprotnike. Po vrnitvi v Montreal se je njegova minuta\xc5\xbea pri Canadiensih pove\xc4\x8dala, v sezoni 1923/24 se je z mo\xc5\xa1tvom po dveh zmagah nad WCHL ekipo Calgary Tigers dokopal do Stanleyjevega pokala. Ta je bil za Canadiense drugi v zgodovini kluba in prvi po ustanovitvi lige NHL. Po slavju v finalu Stanleyjevega pokala je drsalke obesil na klin in kon\xc4\x8dal hokejsko kariero.'